
  Republika Hrvatska
Općinski sud u Rijeci
     Prekršajni odjel
   Rijeka, Užarska 3
Poslovni broj: Pp-1556/2026-6

U  I M E  R E P U B L I K E  H R V A T S K E
	
P R E S U D A


	Općinski sud u Rijeci, Prekršajni odjel, po sutkinji toga suda Višnji Šepelj, kao sucu pojedincu, uz sudjelovanje Ursule Čorić kao zapisničarke, u prekršajnom postupku protiv okrivljenika Dejana Brnčića, OIB: 82156752828, radi počinjenja prekršaja iz članka 199. stavak 8. u svezi sa stavkom 2. istog članka Zakona o sigurnosti prometa na cestama („Narodne novine“ broj: 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22 i 133/23; dalje u tekstu ZSPC-a) i prekršaja iz članka 216. stavak 3. u svezi sa stavkom 1. istog članka ZSPC-a, povodom optužnog prijedloga Ministarstva unutarnjih poslova, Policijske uprave Primorsko-goranske, Postaje prometne policije Rijeka, Klasa: 211-07/26-5/9856, Urbroj: 511-09-34-26-1 od 21. travnja 2026., nakon provedene glavne i javne rasprave, u odsutnosti uredno pozvanog okrivljenika i ovlaštenog tužitelja, temeljem članka 183. stavak 1. Prekršajnog zakona („Narodne novine“ broj: 107/07, 39/13, 157/13, 110/15, 70/17, 118/18 i 114/22; dalje u tekstu PZ-a), 24. srpnja 2026. objavio je i 

p r e s u d i o   j e

Okrivljenik Dejan Brnčić; sin Branka; rođen 4. svibnja 1982. u Rijeci, Republika Hrvatska; državljanin Republike Hrvatske; OIB: 82156752828; s prebivalištem u Kastvu, Brnčići 32; prekršajno osuđivan; ostali podaci nepoznati;


k r i v   j e

što je

I 	dana 4. siječnja 2026. u 23:45 sati, u mjestu Sroki, općina Viškovo, ulica Gornji Sroki kućni broj 15; 

1) upravljao osobnim vozilom marke Peugeot registarskih oznaka RI 6253-S i 
kretao se ulicom Gornji Sroki iz smjera Viškova u smjeru Marčelja, kojom prilikom je izvršenom kontrolom vozila i vozača utvrđeno da je isti navedenim vozilom upravljao pod utjecajem alkohola pri koncentraciji od 2,58 g/kg alkohola u organizmu što je utvrđeno alkometrom Dräger ALCOTEST 7000 ARRL-0450, a umanjeno za granicu dopuštene pogreške mjerenja od 0,10 g/kg iznosi 2,48 g/kg alkohola u organizmu, odnosno odgovarajući iznos miligrama u litri izdahnutog zraka,

dakle, kao vozač imao u krvi alkohola iznad 1,50 g/kg, odnosno odgovarajući iznos miligrama u litri izdahnutog zraka;

2) istog dana i sata, u istom mjestu, upravljao navedenim vozilom marke
Peugeot registarskih oznaka RI 6253-S prije stjecanja prava na samostalno upravljanje vozilom odnosno prije položenog vozačkog ispita ijedne kategorije,

	dakle,  kao vozač u prometu na cesti upravljao motornim vozilom prije stjecanja prava na upravljanje,

čime je pod točkom 1) počinio djelo prekršaja iz članka 199. stavak 8. ZSPC-a, a pod točkom 2) djelo prekršaja iz članka 216. stavak 3. ZSPC-a, 

pa se na temelju navedenih propisa, uz primjenu članka 33. stavak 3. PZ-a, okrivljeniku Dejanu Brnčiću

utvrđuje

· za djelo pod točkom 1) izreke presude novčana kazna u iznosu od 1.320,00 eura (slovima: tisuću tristo dvadeset eura i nula centi);
· za djelo pod točkom 2) izreke presude novčana kazna u iznosu od 1.320,00 eura (slovima: tisuću tristo dvadeset eura i nula centi);

pa se okrivljeniku temeljem članka 39. stavak 1. PZ-a
 
i z r i č e

ukupna novčana kazna u iznosu od 2.640,00 eura (slovima: dvije tisuće šesto četrdeset eura i nula centi).

Temeljem članka 40. PZ-a okrivljeniku se u izrečenu novčanu kaznu uračunava vrijeme uhićenja od 4. siječnja 2026. u 23:48 sati do 5. siječnja 2026. u 11:22 sati kao 39,82 eura (trideset devet eura i osamdeset dva centa), tako da okrivljenik ima za platiti novčanu kaznu u iznosu od 2.600,18 eura (dvije tisuće šesto eura i osamnaest centi).

Na temelju članka 33. stavka 11. PZ-a okrivljenik je obvezan platiti novčanu kaznu u korist državnog proračuna i to u roku od 3 (tri) mjeseca po pravomoćnosti ove presude, a u protivnom postupit će se prema odredbi članka 34. PZ-a.

Temeljem članka 152. stavak 3. i članka 183. stavka 2. PZ-a ako okrivljenik u roku koji mu je određen za plaćanje novčane kazne plati 2/3 izrečene novčane kazne, a što iznosi 1.733,45 eura (tisuću sedamsto trideset tri eura i četrdeset pet centi) smatrat će se da je izrečena novčana kazna u cjelini plaćena, a u protivnom će se novčana kazna prisilno naplatiti u dosuđenom iznosu.

II	Okrivljenik je temeljem članka 139. stavak 3. PZ-a dužan naknaditi trošak prekršajnog postupka u paušalnom iznosu od 30,00 eura (trideset eura i nula centi) kao i trošak uporabe alkometra u iznosu od 10,62 eura (deset eura i šezdeset dva centa), što sveukupno iznosi 40,62 eura (četrdeset eura i šezdeset dva centa) u roku od 3 (tri) mjeseca po pravomoćnosti ove presude, jer će se u protivnom isti naplatiti prisilno, ovrhom putem FINA-e.


Obrazloženje

1. Ministarstvo unutarnjih poslova, Policijska uprava Primorsko-goranska, Postaja prometne policije Rijeka, 21. travnja 2026. dostavila je sudu optužni prijedlog Klasa: 211-07/26-5/9856, Urbroj: 511-09-34-26-1 od 21. travnja 2026. kojim se okrivljenika tereti za djela prekršaja iz članka 199. stavak 8. i članka 216. stavak 3. ZSPC-a.

2. Postupajući po optužnom prijedlogu sud je zakazao i održao glavnu i javnu raspravu 22. srpnja 2026. u odsutnosti uredno pozvanog okrivljenika i odsutnosti uredno pozvanog predstavnika ovlaštenog tužitelja, a budući da su bile ispunjene pretpostavke za održavanje glavne rasprave sukladno odredbi članka 167. stavak 3. PZ-a. Navedenom zakonskom  odredbom propisano je da ako na glavnu raspravu nisu došle uredno pozvane stranke i drugi uredno pozvani sudionici u postupku, glavna se rasprava može održati i donijeti presuda. Glavna se rasprava može održati bez nazočnosti okrivljenika ako njegovo ispitivanje nije potrebno i ako to nije od utjecaja na zakonito i pravilno donošenje presude. Valja istaknuti da je za okrivljenika dostava poziva u dva navrata bila neuredna sa naznakom dostavljača „obaviješten, nije podigao pošiljku“ što ukazuje na okolnost da isti očito izbjegava primitak sudskog poziva, nakon čega mu je dostava poziva izvršena putem e-oglasne ploče suda dana 10. srpnja 2026. što se, sukladno članku 145. stavak 5. PZ-a, smatra uredno izvršenom dostavom. Stoga je sud navedenog dana proveo glavnu raspravu u odsutnosti okrivljenika.

[bookmark: _Hlk237967778]3. Sud je na glavnoj raspravi proveo dokaz čitanjem isprava prisutnih u spisu: izvješće o uhićenju od 4. siječnja 2026. (list 4-5 spisa), zapisnik o ispitivanju prisutnosti alkohola, opojnih droga ili lijekova u organizmu od 4. siječnja 2026. (list 6 spisa), službena zabilješka policijskog službenika Postaje prometne policije Rijeka od 5. siječnja 2026 (list 7 spisa), obrazac medicinske dokumentacije Zavoda za hitnu medicinsku pomoć Primorsko-goranske županije (list 8 spisa), dopis Postaje prometne policije Rijeka od 4. siječnja 2026. (list 9 spisa) i potvrda Ministarstva pravosuđa, uprave i digitalne transformacije, Odjela za prekršajne evidencije za okrivljenika 22. srpnja 2026.

4. Čitanjem službene zabilješke policijskog službenika Postaje prometne policije Rijeka Stjepana Cara od 5. siječnja 2026. sud je utvrdio da je dana 4. siječnja 2026. oko 23,45 sati zaustavljeno vozilo marke Peugeot registarskih oznaka RI 6253-S koje se kretalo ulicom Gornji Sroki iz smjera Viškova u smjeru Marčelji, kod kućnog broja 15, te je provjerom u IS MUP-a RH utvrđeno da istim upravlja Dejan Brnčić, rođen 4. svibnja 1982. Dalje su policijski službenici uvidom u  IS MUP-a RH utvrdili da isti upravlja vozilom prije prava na upravljanje, tj. da isti nema položen vozački ispit bilo koje kategorije. Daljnjom kontrolom vozila i vozača i obavljenim alkotestiranjem kod istoga je utvrđena koncentracija alkohola u organizmu uporabom alkometra marke Dräger ALCOTEST 7000 ARRL-0450 u iznosu od 2.58 g/kg, što umanjeno za 0,1 g/kg sigurnosne razlike iznosi 2.48 g/kg nakon čega je isti isključen iz prometa.

5. Dalje je uvidom u zapisnik o ispitivanju prisutnosti alkohola, opojnih droga ili lijekova u organizmu serijskog broja 1072465027 od 4. siječnja 2026. utvrđeno da je ispitanik Dejan Brnčić kritične zgode alkotestiran uporabom uređaja Dräger ALCOTEST 7000 ARRL-0450  kojom mu je prilikom utvrđena koncentracija alkohola u organizmu od 2,58 g/kg, odnosno umanjeno za 0,1 g/kg dopuštene pogreške 2,48 g/kg.

6. Iz obrasca medicinske dokumentacije -  liste za doktore medicine TIM 1 Zavoda za hitnu medicinu PGŽ od 5. siječnja 2026. razvidno je da je okrivljenik navedenog dana po djelatnicima Hitne medicinske pomoći pregledan u policijskoj postaji, da je isti konzumirao alkohol, da isti negira bolove, tegobe i padove, te da se ne vide vanjske ozljede i da nema indikacija za hitnim transportom.

7. Iz dopisa Postaje prometne policije Rijeka od 4. siječnja 2026. razvidno je da je okrivljenik navedenog dana u 23:48 sati uhićen te smješten u prostoriju za zadržavanje kod I PP Rijeka, a iz izvješća o uhićenju se utvrđuje da je isti pušten na slobodu 5. siječnja 2026. u 11:22 sati.

8. Uvidom u Potvrdu Ministarstva pravosuđa, uprave i digitalne transformacije, Odjela za prekršajne evidencije od 22. srpnja 2026. sud je utvrdio da je okrivljenik u posljednje tri godine pravomoćno prekršajno osuđen samo jednom i to zbog djela prekršaja iz čl. 29. st. 1. toč.1. Zakona o osobnoj iskaznici odlukom Postaje prometne policije Rijeka br. 211-07726-2/363 od 4. siječnja 2026.

9. Naime, sukladno članku 199. stavak 8. ZSPC-a novčanom kaznom u iznosu od 1.320,00 do 2.650,00 eura ili kaznom zatvora u trajanju do 60 dana kaznit će se za prekršaj vozač i instruktor vožnje ako u krvi ima alkohola iznad 1,50 g/kg, odnosno odgovarajući iznos miligrama u litri izdahnutog zraka.

10. Nadalje je odredbom članka 216. stavak 1. ZSPC-a propisano je da osoba može steći pravo na samostalno upravljanje vozilom određene kategorije ako je:
1) duševno i tjelesno sposobna upravljati vozilom određene kategorije,
2) navršila najnižu dob za upravljanje vozilom određene kategorije,
3) položila vozački ispit za upravljanje vozilom određene kategorije
4) nastanjena u Republici Hrvatskoj te ima prebivalište, prijavljeno boravište na razdoblje od najmanje 185 dana, uobičajeno prebivalište, školuje se ili ima odobren privremeni ili stalni boravak.

10.1. Sukladno stavku 2. istog članka ZSPC-a pravo na samostalno upravljanje vozilom dokazuje se vozačkom dozvolom ili potvrdom o podnesenom zahtjevu za izdavanje vozačke dozvole koja vrijedi za upravljanje vozilima u prometu 30 dana od dana podnošenja urednog zahtjeva. 

10.2.  Sukladno stavku 3. istog članka ZSPC-a novčanom kaznom u iznosu od 1320,00 do 2650,00 eura ili kaznom zatvora do 60 dana, kaznit će se za prekršaj osoba koja u prometu na cesti upravlja motornim vozilom prije stjecanja prava na upravljanje.

11. odredbom članka 216. stavak 1. ZSPC-a propisano je da osoba može steći pravo na samostalno upravljanje vozilom određene kategorije ako je:
1) duševno i tjelesno sposobna upravljati vozilom određene kategorije,
2) navršila najnižu dob za upravljanje vozilom određene kategorije,
3) položila vozački ispit za upravljanje vozilom određene kategorije
4) nastanjena u Republici Hrvatskoj te ima prebivalište, prijavljeno boravište na razdoblje od najmanje 185 dana, uobičajeno prebivalište, školuje se ili ima odobren privremeni ili stalni boravak.

11.1. Sukladno stavku 2. istog članka ZSPC-a pravo na samostalno upravljanje vozilom dokazuje se vozačkom dozvolom ili potvrdom o podnesenom zahtjevu za izdavanje vozačke dozvole koja vrijedi za upravljanje vozilima u prometu 30 dana od dana podnošenja urednog zahtjeva. 

11.2.  Sukladno stavku 3. istog članka ZSPC-a novčanom kaznom u iznosu od 1320,00 do 2650,00 eura ili kaznom zatvora do 60 dana, kaznit će se za prekršaj osoba koja u prometu na cesti upravlja motornim vozilom prije stjecanja prava na upravljanje.

12. Sukladno takvim utvrđenjima, savjesno cijeneći svaki dokaz pojedinačno i u svezi s ostalim dokazima, kao i činjenicu da su predmetni prekršaji utvrđeni neposrednim opažanjem službene osobe u obavljanju svoje službe te uvidom u informacijski sustav kojeg vodi Ministarstvo unutarnjih poslova kao i uporabom tehničkog sredstva za mjerenje koncentracije alkohola u organizmu, sud je nedvojbeno utvrdio da je okrivljenik kritične zgode počinio djela prekršaja koja mu se stavljaju na teret pobliže opisana u izreci ove presude, cijeneći pritom kao valjane, objektivne i nepristrane činjenice navedene u zapisniku o ispitivanju prisutnosti alkohola, opojnih droga ili lijekova u organizmu kao i u službenoj zabilješci policijskog službenika koji je izvršio provjeru i kroz službenu evidenciju MUP-a o vozačima i vozačkim dozvolama.

13. Odabirući mjeru kazne sud je imao u vidu stupanj krivnje, opasnost djela, pobude iz kojih su prekršaji počinjeni, ranije ponašanje počinitelja, ponašanje nakon počinjenog prekršaja, ukupnost društvenih i osobnih uzroka koji su pridonijeli počinjenju prekršaja te svrhu kažnjavanja, a to je da se izrazi društveni prijekor zbog počinjenih prekršaja, utječe na počinitelja i sve ostale da ubuduće ne čine prekršaje, utječe na svijest počinitelja o povredi javnog poretka, društvene discipline i drugih društvenih vrijednosti te pravednosti kažnjavanja. 
13.1. Prilikom odmjeravanja vrste i visine kazne okrivljeniku za počinjene prekršaje sud je cijenio sve okolnosti iz članka 36. PZ-a. Kao otegotnu okolnost sud je cijenio težinu počinjenih djela dok je kao olakotnu okolnost uzeo u obzir da okrivljenik u prethodne tri godine nije prekršajno osuđivan za ista djela prekršaja. Uvažavajući navedene okolnosti i težinu počinjenih prekršaja, sud je okrivljeniku za svako od navedenih djela prekršaja utvrdio novčane kazne u visini posebnog zakonskog minimuma, te potom sukladno članku 39. PZ-a izrekao ukupnu novčanu kaznu u iznosu od 2.640,00 eura koja je kazna jednaka zbroju pojedinačno utvrđenih novčanih kazni sukladno čl. 39. st. 1. toč.2. PZ-a.
13.2. U izrečenu novčanu kaznu sud je uračunao i vrijeme koje je okrivljenik proveo u uhićenju i zadržavanju u visini od 39,82 eura, tako da izrečena kazna umanjena za vrijeme provedeno u uhićenju iznosi 2.600,18 eura.
13.3. Sud je stava da se s obzirom na postojanje svih okolnosti ovog konkretnog slučaja svrha kažnjavanja može postići takvom kaznom te da će ista utjecati na okrivljenika da shvati nedopuštenost svog ponašanja, da ni pod kojim uvjetima ne upravlja vozilom prije nego položi vozački ispit, a ni tada ukoliko je konzumirao alkohol, budući time ugrožava ostale sudionike u prometu i njihovu imovinu te da poštuje pravila prometa i pravni poredak, kao i da ne čini više prekršaja.

14. Sukladno članku 152. stavak 3. PZ-a, novčana kazna smatrat će se u cijelosti plaćenom ako okrivljenik plati dvije trećine izrečene novčane kazne u roku određenom ovom odlukom.

15. Budući da je okrivljenik proglašen krivim, sud je istog obvezao na plaćanje troškova nastalih u svezi i u tijeku prekršajnog postupka u paušalnom iznosu od 30,00 eura s obzirom na duljinu trajanja ovog postupka, kao i nadoknadu troška uporabe alkometra u iznosu od 10,62 eura, a što sveukupno iznosi 40,62 eura.

16. Slijedom navedenoga, odlučeno je kao u izreci ove presude.


Rijeka, 24. srpnja 2026.


       Zapisničar:								Sutkinja:
      Ursula Čorić, v.r.						       Višnja Šepelj, v.r.





POUKA O PRAVNOM LIJEKU:

Protiv ove presude stranke imaju pravo žalbe u roku od 8 (osam) dana od primitka iste Visokom prekršajnom sudu RH u Zagrebu, putem Općinskog suda u Rijeci, Prekršajni odjel, Rijeka, Užarska 3, poštom, preporučeno u tri istovjetna primjerka.

- ovl. tužitelj
- okrivljenik

